คณะรัฐมนตรีไทย คณะที่ 65

**คณะรัฐมนตรีไทย คณะที่ 65** หรือ **คณะรัฐมนตรีอนุทิน 1** (19 กันยายน พ.ศ. 2568 – 30 มีนาคม พ.ศ. 2569) เป็นคณะรัฐมนตรีไทยซึ่งจัดตั้งขึ้นภายหลังศาลรัฐธรรมนูญมีคำวินิจฉัยถอดถอนแพทองธาร ชินวัตร ออกจากตำแหน่งนายกรัฐมนตรีไทย ส่งผลให้คณะรัฐมนตรีแพทองธารสิ้นสุดลงทั้งคณะ และมีการลงมติเลือกนายกรัฐมนตรีคนใหม่แทน

ในการจัดตั้งรัฐบาล พรรคภูมิใจไทยได้เป็นแกนนำจัดตั้งรัฐบาลผสมจาก 8 พรรคการเมือง รวมจำนวน 146 เสียงในสภาผู้แทนราษฎรไทย และเสนอชื่ออนุทิน ชาญวีรกูล หัวหน้าพรรคภูมิใจไทย ดำรงตำแหน่งนายกรัฐมนตรีคนที่ 32 โดยพรรคประชาชนมีมติสนับสนุนการลงคะแนนเลือกนายกรัฐมนตรี แต่ไม่เข้าร่วมรัฐบาล และทำหน้าที่เป็นฝ่ายค้านพร้อมกับพรรคเพื่อไทยและพรรคร่วมรัฐบาลก่อนหน้าบางส่วน ทำให้รัฐบาลชุดนี้เป็นรัฐบาลเสียงข้างน้อยครั้งแรกในรอบ 50 ปี 7 เดือน นับตั้งแต่คณะรัฐมนตรีเสนีย์ ปราโมช ชุดที่ 2

## ประวัติ
### การแข่งจัดตั้งรัฐบาล
ในเบื้องต้น มีการแบ่งการรวบรวมเสียงพรรคการเมืองเพื่อจัดตั้งรัฐบาลผสมเป็น 2 กลุ่ม ดังนี้

* กลุ่มแรก มีพรรคเพื่อไทยเป็นแกนนำ โดยจะเสนอชื่อชัยเกษม นิติสิริ อดีตรัฐมนตรีว่าการกระทรวงยุติธรรม ซึ่งเป็นแคนดิเดตนายกรัฐมนตรีคนสุดท้ายในบัญชีที่พรรคเพื่อไทยแจ้งไว้ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เป็นนายกรัฐมนตรีคนที่ 32 ภายใต้การสนับสนุนโดยพรรครวมไทยสร้างชาติ (กลุ่มพีระพันธุ์) พรรคประชาธิปัตย์ พรรคชาติไทยพัฒนา พรรคชาติพัฒนา และพรรคประชาชาติ
* กลุ่มที่ 2 พรรคภูมิใจไทยเป็นแกนนำ โดยจะเสนอชื่ออนุทิน ชาญวีรกูล หัวหน้าพรรค เป็นนายกรัฐมนตรีคนที่ 32 ภายใต้การสนับสนุนโดย พรรคกล้าธรรม พรรคพลังประชารัฐ พรรครวมไทยสร้างชาติ (กลุ่ม 18) พรรคประชาธิปไตยใหม่ และกลุ่มพรรคเล็ก

ส่วนพรรคประชาชน จะลงมติให้กับกลุ่มรัฐบาลผสมที่ยอมรับเงื่อนไข 2 ข้อ คือ นายกรัฐมนตรีคนใหม่จะต้องยุบสภาผู้แทนราษฎรภายใน 4 เดือน นับตั้งแต่การแถลงนโยบายต่อรัฐสภาก่อนเข้าบริหารรัฐกิจเสร็จสมบูรณ์ เพื่อจัดการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 และระหว่าง 4 เดือนนี้ คณะรัฐมนตรีชุดใหม่จะต้องจัดให้มีการออกเสียงประชามติแก้ไขรัฐธรรมนูญไทย พ.ศ. 2569 เพื่อนำไปสู่การจัดทำรัฐธรรมนูญแห่งราชอาณาจักรไทยฉบับใหม่ทั้งฉบับ โดยสภาร่างรัฐธรรมนูญที่มาจากการเลือกตั้ง ภายในวันที่จัดการเลือกตั้งทั่วไป โดยพรรคประชาชนจะไม่ส่งคนไปดำรงตำแหน่งรัฐมนตรีในคณะรัฐมนตรีชุดใหม่เพื่อร่วมรัฐบาล และทำหน้าที่ตรวจสอบรัฐบาลชุดใหม่ในฐานะฝ่ายค้านต่อไป ซึ่งในขณะนี้ พรรคแกนนำทั้ง 2 กลุ่ม ทั้งพรรคเพื่อไทย และพรรคภูมิใจไทย ต่างก็มีมติรับฟังเงื่อนไขของพรรคประชาชน

### การลงมติเลือกนายกรัฐมนตรีคนใหม่

สำนักงานเลขาธิการสภาผู้แทนราษฎรได้ส่งหนังสือนัดประชุมสภาผู้แทนราษฎรในวันที่ 3–5 กันยายน พ.ศ. 2568 และมีการบรรจุวาระการลงมติเลือกนายกรัฐมนตรีในวันที่ 5 กันยายน โดยในวันดังกล่าว ไชยชนก ชิดชอบ เลขาธิการพรรคภูมิใจไทย ได้เสนอชื่ออนุทิน ชาญวีรกูล หัวหน้าพรรคภูมิใจไทย เป็นนายกรัฐมนตรี ขณะที่สรวงศ์ เทียนทอง เลขาธิการพรรคเพื่อไทย ได้เสนอชื่อชัยเกษม นิติสิริ แคนดิเดตคนสุดท้ายของพรรคเพื่อไทย เป็นนายกรัฐมนตรี โดยอนุทินได้รับความเห็นชอบจำนวน 311 คะแนน ส่วนชัยเกษมได้รับความเห็นชอบจำนวน 152 คะแนน ส่งผลให้อนุทินเป็นนายกรัฐมนตรีคนที่ 32 ของประเทศไทย โดยมีผลในอีกสองวันถัดมาคือวันที่ 7 กันยายน ซึ่งเป็นวันที่มีพระบรมราชโองการโปรดเกล้าฯ แต่งตั้ง เป็นต้นไป และมีพิธีรับพระบรมราชโองการในวันเดียวกัน ณ ที่ทำการพรรคภูมิใจไทย

### ก่อนการแต่งตั้งคณะรัฐมนตรี
ในสัดส่วนของพรรคกล้าธรรมนั้น โดยเฉพาะตำแหน่งรัฐมนตรีในกระทรวงเกษตรและสหกรณ์ ในช่วงแรกได้มีการวางให้ อรรถกร ศิริลัทธยากร คงตำแหน่งรัฐมนตรีว่าการฯ ต่อไป และในส่วนของรัฐมนตรีช่วยว่าการฯ จะเป็น ไผ่ ลิกค์ และ สัมพันธ์ มะยูโซ๊ะ ทว่าในส่วนของรัฐมนตรีว่าการฯ นั้น เกิดการปรับเปลี่ยนตำแหน่งอีกครั้ง ทำให้ต้องเปลี่ยนให้อรรถกรไปลงรัฐมนตรีว่าการกระทรวงการท่องเที่ยวและกีฬา เพื่อให้ร้อยเอก ธรรมนัส พรหมเผ่า ที่เดิมมีชื่อในตำแหน่งรัฐมนตรีว่าการกระทรวงการท่องเที่ยวและกีฬา กลับมาดำรงตำแหน่งรัฐมนตรีว่าการกระทรวงเกษตรและสหกรณ์ ไม่เพียงเท่านั้น ในส่วนของรัฐมนตรีช่วยว่าการฯ นั้นติดเงื่อนไขเรื่องคุณสมบัติ ทำให้ต้องเปลี่ยนเป็น นเรศ ธำรงค์ทิพยคุณ และ อามินทร์ มะยูโซ๊ะ แทน

พรรครวมไทยสร้างชาติในสัดส่วนกลุ่ม 18 ได้ดำรงตำแหน่งรัฐมนตรีในกระทรวงทรัพยากรธรรมชาติและสิ่งแวดล้อม และกระทรวงอุตสาหกรรม พ่วงตำแหน่งรองนายกรัฐมนตรี 1 ตำแหน่ง ซึ่งเดิมทีนั้น สุชาติ ชมกลิ่น ประสงค์จะกลับไปดำรงตำแหน่งรัฐมนตรีในกระทรวงแรงงาน แต่ถูกต่อต้านจากแกนนำพรรคประชาชน จึงต้องเปลี่ยนเป็นกระทรวงทรัพยากรธรรมชาติและสิ่งแวดล้อมแทน

พรรคเพื่อไทยในสัดส่วนของกลุ่มศักดิ์ดา วิเชียรศิลป์ ในตอนแรกมีกระแสข่าวว่าทาบทามนริศ ขำนุรักษ์ อดีต สส.พัทลุง ที่ลาออกจากพรรคประชาธิปัตย์มาไม่นาน มาดำรงตำแหน่งรัฐมนตรีในสัดส่วนของกลุ่มตนเอง แต่ยังมิได้เปิดเผยกระทรวงในเบื้องต้น ต่อมาศักดิ์ดาได้ลาออกจาการเป็น สส.กาญจนบุรี ภายหลังมีชื่อในรัฐมนตรีช่วยว่าการกระทรวงมหาดไทย

พรรคประชาธิปัตย์ในสัดส่วนของกลุ่มสรรเพชญ บุญญามณีนั้น ได้มีการให้นิพนธ์ บุญญามณี บิดาของสรรเพชญในการจัดสรรรัฐมนตรีในโควตากลุ่มของตนเอง โดยนิพนธ์ได้ส่ง นิธิยา บุญญามณี บุตรสาวของตน เสนอชื่อเข้าดำรงตำแหน่งรัฐมนตรีช่วยว่าการกระทรวงพาณิชย์ เนื่องจากนิพนธ์เองยังมีคดีที่ยังไม่แล้วเสร็จ ส่วนสรรเพชญประสงค์จะทำงานในพื้นที่จังหวัดสงขลา เขต 1 ซึ่งเป็นพื้นที่ที่สรรเพชญดูแลอยู่ ทว่าในเวลาต่อมา นิธิยาได้ยื่นจดหมายถอนตัวจากการเป็นผู้ถูกเสนอชื่อ เนื่องด้วยประสงค์จะกลับไปประกอบธุรกิจต่อ ทำให้ในคณะรัฐมนตรีชุดนี้ไม่มีสัดส่วนของกลุ่มสรรเพชญ

#### รัฐมนตรีสัดส่วนบุคคลภายนอก
พรรคภูมิใจไทยมีมติให้จัดตำแหน่งรัฐมนตรีบางกระทรวงให้กับบุคคลภายนอก อาทิ กระทรวงการคลัง, กระทรวงพลังงาน, กระทรวงการต่างประเทศ, กระทรวงพาณิชย์ และกระทรวงยุติธรรม ต่อมา บุคคลภายนอกที่ถูกเสนอชื่อเข้าดำรงตำแหน่งรัฐมนตรีว่าการกระทรวงการคลัง อาทิ วิรไท สันติประภพ และ เศรษฐพุฒิ สุทธิวาทนฤพุฒิ ซึ่งทั้งสองคนต่างเป็นอดีตผู้ว่าการธนาคารแห่งประเทศไทย ได้ปฏิเสธที่จะรับตำแหน่ง เนื่องจากเห็นว่าอายุรัฐบาลที่มีการตกลงไว้ที่ 4 เดือนนั้นสั้นเกินไป ทำให้ไม่สามารถขับเคลื่อนนโยบายใด ๆ ได้มากนัก

ต่อมาในวันที่ 6 กันยายน พ.ศ. 2568 พรรคภูมิใจไทยนำโดยอนุทิน ชาญวีรกูล หัวหน้าพรรคภูมิใจไทย และนายกรัฐมนตรี ได้นำสันติ พร้อมพัฒน์ เลขาธิการพรรคพลังประชารัฐในขณะนั้น มาเจรจาในส่วนของสัดส่วนตำแหน่งรัฐมนตรีของพรรคพลังประชารัฐ และเปิดตัว 3 ว่าที่รัฐมนตรีว่าการที่คาดว่าจะมาดำรงตำแหน่งรัฐมนตรีในกระทรวงเศรษฐกิจของรัฐบาล ได้แก่
* เอกนิติ นิติทัณฑ์ประภาศ อธิบดีกรมธนารักษ์ ว่าที่รองนายกรัฐมนตรีด้านเศรษฐกิจ และรัฐมนตรีว่าการกระทรวงการคลัง
* สีหศักดิ์ พวงเกตุแก้ว อดีตปลัดกระทรวงการต่างประเทศ ว่าที่รัฐมนตรีว่าการกระทรวงการต่างประเทศ
* อรรถพล ฤกษ์พิบูลย์ อดีตประธานเจ้าหน้าที่บริหารและกรรมการผู้จัดการใหญ่ บริษัท ปตท.จำกัด (มหาชน) ว่าที่รัฐมนตรีว่าการกระทรวงพลังงาน

ส่วนกระทรวงพาณิชย์ ในช่วงแรกมีกระแสว่า จตุพร บุรุษพัฒน์ รัฐมนตรีว่าการกระทรวงพาณิชย์ ในสมัยคณะรัฐมนตรีแพทองธาร จะถูกทาบทามให้มาดำรงตำแหน่งเดิมอีกครั้ง อย่างไรก็ตาม ในวันที่ 8 กันยายน ได้มีการเปิดเผยว่า ศุภจี สุธรรมพันธุ์ ประธานเจ้าหน้าที่บริหารกลุ่มของเครือดุสิตธานี จะเข้ามาดำรงตำแหน่งรัฐมนตรีว่าการกระทรวงพาณิชย์แทน โดยอนุทินเป็นผู้เจรจาศุภจีด้วยตนเอง

ส่วนกระทรวงยุติธรรม มีกระแสว่าจะทาบทาม พลตำรวจโท ชาญชัย พงษ์พิชิตกุล อดีตรองผู้บัญชาการตำรวจภูธร ภาค 3 มาดำรงตำแหน่ง แต่ไม่ได้รับความเห็นชอบจากภรรยาเนื่องจากกฎหมายระบุให้มีการแสดงบัญชีทรัพย์สินทั้งของรัฐมนตรีและภรรยา จึงเปลี่ยนเป็น พลตำรวจโท รุทธพล เนาวรัตน์ และยังทาบทาม บวรศักดิ์ อุวรรณโณ อดีตประธานคณะกรรมาธิการยกร่างรัฐธรรมนูญ พ.ศ. 2558 และอดีตสมาชิกสภาร่างรัฐธรรมนูญไทย พ.ศ. 2539 มาดำรงตำแหน่งรองนายกรัฐมนตรีฝ่ายกฎหมาย โดยบวรศักดิ์ได้ตอบรับในเวลาต่อมา

ส่วนกระทรวงกลาโหม ในช่วงแรกมีกระแสว่า ร้อยเอก ธรรมนัส พรหมเผ่า อดีตรัฐมนตรีว่าการกระทรวงเกษตรและสหกรณ์ กับพลเอก ณัฐ อินทรเจริญ อดีตปลัดกระทรวงกลาโหม จะมาดำรงตำแหน่งนี้ แต่ต่อมาก็มีกระแสข่าวอีกว่าจะทาบทาม พลเอก สุพจน์ มาลานิยม อดีตเลขาธิการสภาความมั่นคงแห่งชาติ และเมื่อวันที่ 9 กันยายน ก็ได้ทาบทามพลเอก ณัฐพล นาคพาณิชย์ รัฐมนตรีช่วยว่าการกระทรวงกลาโหม ซึ่งรักษาการในตำแหน่งรัฐมนตรีว่าการอยู่แล้วแต่เดิม โดยในเวลาต่อมา อนุทินได้ให้สัมภาษณ์สื่อว่าพลเอกณัฐพลจะมาดำรงตำแหน่งรัฐมนตรีว่าการกระทรวงกลาโหมอำนาจเต็มในรัฐบาลนี้ เพื่อแก้ไขวิกฤตการณ์ชายแดนไทย–กัมพูชาให้ต่อเนื่องจากรัฐบาลชุดก่อนหน้า ส่วนตำแหน่งเดิมคือรัฐมนตรีช่วยว่าการกระทรวงกลาโหมนั้น ได้ทาบทามพลโท อดุลย์ บุญธรรมเจริญ อดีตแม่ทัพภาคที่ 2 ที่ดำรงตำแหน่งก่อนหน้าพลโท บุญสิน พาดกลาง มาดำรงตำแหน่งแทน

### การแต่งตั้งคณะรัฐมนตรีและการปฏิบัติหน้าที่
เมื่อวันที่ 19 กันยายน พ.ศ. 2568 พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ แต่งตั้งรัฐมนตรีในคณะรัฐมนตรีไทย คณะที่ 65 จำนวน 35 คน โดยมีการประกาศลงในราชกิจจานุเบกษาในวันเดียวกัน ทั้งนี้ อนุทินได้ดำรงตำแหน่งรัฐมนตรีว่าการกระทรวงมหาดไทยอีกตำแหน่งหนึ่งด้วย

ต่อมาเมื่อวันที่ 24 กันยายน พ.ศ. 2568 เวลา 15:00 น. คณะรัฐมนตรีไทย คณะที่ 65 ได้ถ่ายรูปหมู่ที่หน้าทำเนียบรัฐบาล ก่อนเดินทางไปยังพระที่นั่งอัมพรสถาน พระราชวังดุสิต ต่อมาเมื่อเวลา 18:51 น. พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จออก ณ พระที่นั่งอัมพรสถาน พระราชทานพระบรมราชวโรกาสให้อนุทิน ชาญวีรกูล นายกรัฐมนตรีและรัฐมนตรีว่าการกระทรวงมหาดไทย นำคณะรัฐมนตรีไทย คณะที่ 65 เฝ้าทูลละอองธุลีพระบาท ถวายสัตย์ปฏิญาณก่อนเข้ารับหน้าที่ จากนั้นคณะรัฐมนตรีได้กลับมาที่ทำเนียบรัฐบาลเพื่อประชุมวาระพิเศษ โดยมีมติเห็นชอบแต่งตั้งไตรศุลี ไตรสรณกุล เป็นเลขาธิการนายกรัฐมนตรี พร้อมทั้งหารือเรื่องเหตุถนนทรุดตัวที่ถนนสามเสนซึ่งเพิ่งเกิดขึ้นในช่วงเช้าของวันเดียวกัน

หลังจากนั้น คณะรัฐมนตรีไทย คณะที่ 65 ได้เข้าแถลงนโยบายต่อที่ประชุมร่วมรัฐสภาเพื่อเริ่มต้นการบริหารรัฐกิจอย่างเป็นทางการเมื่อวันที่ 29 และ 30 กันยายน โดยในการแถลงนโยบายวันแรกนั้น อนุทินระบุว่าตนจะเริ่มนับระยะเวลา 4 เดือนในวันที่ 1 ตุลาคม พ.ศ. 2568 ดังนั้น ตนจะยุบสภาผู้แทนราษฎรภายในวันที่ 31 มกราคม พ.ศ. 2569 เพื่อจัดการเลือกตั้งสมาชิกสภาผู้แทนราษฎรไทยเป็นการทั่วไปและการออกเสียงประชามติแก้ไขรัฐธรรมนูญพร้อมกัน รวมถึงอาจจะพิจารณาจัดการออกเสียงประชามติยกเลิกบันทึกความเข้าใจไทย–กัมพูชาไปด้วย และหลังเสร็จสิ้นการแถลงนโยบายในวันที่ 2 คณะรัฐมนตรีได้จัดการประชุมนัดแรกในทันที เนื่องจากเป็นวันสุดท้ายของการใช้งบประมาณแผ่นดิน พ.ศ. 2568 โดยใช้ห้องประชุมคณะกรรมาธิการงบประมาณของสภาผู้แทนราษฎร ภายในสัปปายะสภาสถาน เป็นสถานที่ประชุมแทนทำเนียบรัฐบาล

## รายชื่อรัฐมนตรี
รายชื่อคณะรัฐมนตรีมีดังต่อไปนี้

### คณะรัฐมนตรีอนุทิน 1/1

#### ดำรงตำแหน่งเมื่อตั้งคณะรัฐมนตรี [[ไฟล์:Arrow Blue Right 001.svg|15x15px]]
* นายกองเอก อนุทิน ชาญวีรกูล เป็นนายกรัฐมนตรีและรัฐมนตรีว่าการกระทรวงมหาดไทย
* นายพิพัฒน์ รัชกิจประการ เป็นรองนายกรัฐมนตรีและรัฐมนตรีว่าการกระทรวงคมนาคม
* นายโสภณ ซารัมย์ เป็นรองนายกรัฐมนตรี
* นายบวรศักดิ์ อุวรรณโณ เป็นรองนายกรัฐมนตรี
* นายเอกนิติ นิติทัณฑ์ประภาศ เป็นรองนายกรัฐมนตรีและรัฐมนตรีว่าการกระทรวงการคลัง
* ร้อยเอก ธรรมนัส พรหมเผ่า เป็นรองนายกรัฐมนตรีและรัฐมนตรีว่าการกระทรวงเกษตรและสหกรณ์
* นายสุชาติ ชมกลิ่น เป็นรองนายกรัฐมนตรีและรัฐมนตรีว่าการกระทรวงทรัพยากรธรรมชาติและสิ่งแวดล้อม
* นายภราดร ปริศนานันทกุล เป็นรัฐมนตรีประจำสำนักนายกรัฐมนตรี
* นางสาวศุภมาส อิศรภักดี เป็นรัฐมนตรีประจำสำนักนายกรัฐมนตรี
* นายนภินทร ศรีสรรพางค์ เป็นรัฐมนตรีประจำสำนักนายกรัฐมนตรี
* นายสันติ ปิยะทัต เป็นรัฐมนตรีประจำสำนักนายกรัฐมนตรี
* พลเอก ณัฐพล นาคพาณิชย์ เป็นรัฐมนตรีว่าการกระทรวงกลาโหม
* พลโท อดุลย์ บุญธรรมเจริญ เป็นรัฐมนตรีช่วยว่าการกระทรวงกลาโหม
* นายวรภัค ธันยาวงษ์ เป็นรัฐมนตรีช่วยว่าการกระทรวงการคลัง
* นายสีหศักดิ์ พวงเกตุแก้ว เป็นรัฐมนตรีว่าการกระทรวงการต่างประเทศ
* นายอรรถกร ศิริลัทธยากร เป็นรัฐมนตรีว่าการกระทรวงการท่องเที่ยวและกีฬา
* นายอัครา พรหมเผ่า เป็นรัฐมนตรีว่าการกระทรวงการพัฒนาสังคมและความมั่นคงของมนุษย์
* นายสุรศักดิ์ พันธ์เจริญวรกุล เป็นรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม
* นายอามินทร์ มะยูโซ๊ะ เป็นรัฐมนตรีช่วยว่าการกระทรวงเกษตรและสหกรณ์
* นายนเรศ ธำรงค์ทิพยคุณ เป็นรัฐมนตรีช่วยว่าการกระทรวงเกษตรและสหกรณ์
* นางสาวมัลลิกา จิระพันธุ์วาณิช เป็นรัฐมนตรีช่วยว่าการกระทรวงคมนาคม
* นายไชยชนก ชิดชอบ เป็นรัฐมนตรีว่าการกระทรวงดิจิทัลเพื่อเศรษฐกิจและสังคม
* นายอรรถพล ฤกษ์พิบูลย์ เป็นรัฐมนตรีว่าการกระทรวงพลังงาน
* นางศุภจี สุธรรมพันธุ์ เป็นรัฐมนตรีว่าการกระทรวงพาณิชย์
* นางทรงศักดิ์ ทองศรี เป็นรัฐมนตรีช่วยว่าการกระทรวงมหาดไทย
* นายศักดิ์ดา วิเชียรศิลป์ เป็นรัฐมนตรีช่วยว่าการกระทรวงมหาดไทย
* นางสาวศศิธร กิตติธรกุล เป็นรัฐมนตรีช่วยว่าการกระทรวงมหาดไทย
* พลตำรวจตรี รุทธพล เนาวรัตน์ เป็นรัฐมนตรีว่าการกระทรวงยุติธรรม
* นางสาวตรีนุช เทียนทอง เป็นรัฐมนตรีว่าการกระทรวงแรงงาน
* นางสาวซาบีดา ไทยเศรษฐ์ เป็นรัฐมนตรีว่าการกระทรวงวัฒนธรรม
* นางนฤมล ภิญโญสินวัฒน์ เป็นรัฐมนตรีว่าการกระทรวงศึกษาธิการ
* นายองอาจ วงษ์ประยูร เป็นรัฐมนตรีช่วยว่าการกระทรวงศึกษาธิการ
* นายพัฒนา พร้อมพัฒน์ เป็นรัฐมนตรีว่าการกระทรวงสาธารณสุข
* นายวรโชติ สุคนธ์ขจร เป็นรัฐมนตรีช่วยว่าการกระทรวงสาธารณสุข
* นายธนกร วังบุญคงชนะ เป็นรัฐมนตรีว่าการกระทรวงอุตสาหกรรม
* จ่าเอก ยศสิงห์ เหลี่ยมเลิศ เป็นรัฐมนตรีช่วยว่าการกระทรวงอุตสาหกรรม

#### '''ภายหลัง'''

#### ลาออกจากตำแหน่ง [[ไฟล์:Red x.svg|15px]]
จำนวน 3 ราย

* นายวรภัค ธันยาวงษ์ (รัฐมนตรีช่วยว่าการกระทรวงการคลัง) โดยได้แถลงข่าวอย่างเป็นทางการในการลาออกจากตำแหน่งเมื่อวันที่ 22 ตุลาคม พ.ศ. 2568
* นายโสภณ ซารัมย์ (รองนายกรัฐมนตรี) ได้ลาออกจากการดำรงตำแหน่งเพื่อไปรับหน้าที่ดำรงตำแหน่งเป็นประธานรัฐสภาและประธานสภาผู้แทนราษฎร
* นางสาวมัลลิกา จิระพันธ์ุวาณิช (รัฐมนตรีช่วยว่าการกระทรวงคมนาคม) ได้ลาออกจากการดำรงตำแหน่งเพื่อไปรับหน้าที่ดำรงตำแหน่งรองประธานสภาผู้แทนราษฎรคนที่หนึ่ง

## นโยบาย

### ความมั่นคง
* มอบหมายให้กองทัพไทยมีอำนาจตัดสินใจในการรักษาอธิปไตย จากเหตุปะทะไทย–กัมพูชา พ.ศ. 2568 โดยรัฐบาลจะช่วยสนับสนุนทุกทาง

### เศรษฐกิจ
* นโยบาย Quick Big Win 5 เสาหลัก ซึ่งเน้นการกระตุ้นทางเศรษฐกิจในระยะสั้น โดยหวังผลระยะยาว และกระจายตัว
** กระตุ้นเศรษฐกิจและการท่องเที่ยว
** ลดภาระหนี้ประชาชน
** เพิ่มสภาพคล่องให้วิสาหกิจขนาดกลางและขนาดย่อม
** เพิ่มการออมของประชาชน
** การลงทุนเพื่ออนาคต

* ฟื้นฟูโครงการคนละครึ่ง ซึ่งเป็นนโยบายในสมัยรัฐบาลประยุทธ์กลับมาอีกครั้ง โดยใช้ชื่อ **คนละครึ่งพลัส**

### สาธารณสุข
* ต่อยอดนโยบาย 30 บาทรักษาทุกที่ เป็น **30 บาทรักษาทุกที่ ฟอกไตฟรีทุกแห่ง**
* โครงการ “สุขกาย สบายกระเป๋า” โดยให้โรงพยาบาลเอกชนเปิดเผยค่ายาและเปิดทางให้ซื้อยาภายนอกโรงพยาบาลได้จากร้านขายยาที่ลงทะเบียนกับ สำนักงานคณะกรรมการอาหารและยา (อย.) 

### อื่น ๆ
คณะรัฐมนตรีได้แต่งตั้งประธานและคณะกรรมการการไฟฟ้านครหลวง การประปานครหลวง การไฟฟ้าส่วนภูมิภาค และการประปาส่วนภูมิภาค เนื่องจากคณะรัฐมนตรีไทย คณะที่ 64 มีมติปลดประธานกรรมการและคณะกรรมการออกทั้งหมด นอกจากนี้ยังแต่งตั้งประธานคณะกรรมการและกรรมการธนาคารออมสิน ผู้ว่าการไฟฟ้านครหลวง ประธานกรรมการองค์การส่งเสริมกิจการโคนมแห่งประเทศไทย และรักษาการผู้ว่าการรถไฟแห่งประเทศไทย

## เหตุการณ์ในวาระ
ในวันที่ 25 กรกฎาคม กองบัญชาการป้องกันชายแดนจันทบุรีและตราด ประกาศกฎอัยการศึก 8 อำเภอจากเหตุปะทะไทย–กัมพูชา พ.ศ. 2568 ในวันที่ 29 สิงหาคม กองกำลังบูรพาประกาศกฎอัยการศึกในตำบลโนนหมากมุ่นจากเหตุปะทะในคราวเดียวกัน ต่อมาในวันที่ 17 ตุลาคม คณะรัฐมนตรีมีมติขยายเวลาประกาศสถานการณ์ฉุกเฉิน ในพื้นที่ 3 จังหวัดชายแดนภาคใต้จากเหตุความไม่สงบในชายแดนภาคใต้ของประเทศไทย ต่อมาในวันที่ 25 พฤศจิกายน คณะรัฐมนตรีมีมติประกาศสถานการณ์ฉุกเฉินในจังหวัดสงขลาทั้งจังหวัด เนื่องจากเหตุอุทกภัยในประเทศไทยและประเทศมาเลเซีย พ.ศ. 2568 ที่มีผู้เสียชีวิตขั้นต่ำ 300 ราย ส่งผลให้ในวันที่ 25 พฤศจิกายน รัฐบาลประกาศสถานการณ์ฉุกเฉินใน 33 อำเภอ กฎอัยการศึก 8 อำเภอ และ 1 ตำบล ส่วนเหตุปะทะไทย–กัมพูชา พ.ศ. 2568 มีผู้เสียชีวิตอย่างน้อย 88 ราย แบ่งเป็นทหาร 42 ราย ประชาชน 45 ราย พระสงฆ์มรณภาพ 1 รูป

ภายใต้คณะรัฐมนตรีคณะนี้ความสัมพันธ์ไทย–สหรัฐ และความสัมพันธ์ไทย–สหราชอาณาจักร นั้นดีขึ้น โดยมีเที่ยวบินตรงที่มีผู้โดยสารระหว่างสหรัฐอเมริกามาประเทศไทยอีกครั้งในรอบทศวรรษ มีเที่ยวบินที่นำนักท่องเที่ยวจากท่าอากาศยานแมนเชสเตอร์สหราชอาณาจักร และเมืองเชิมเกนต์ ประเทศคาซัคสถาน มายังท่าอากาศยานสุวรรณภูมิเป็นครั้งแรก

### การลาออกของรัฐมนตรี
วันที่ 22 ตุลาคม วรภัค ธันยาวงษ์ รัฐมนตรีช่วยว่าการกระทรวงการคลัง ได้แถลงข่าวลาออกจากตำแหน่งรัฐมนตรีต่อสื่อมวลชน สืบเนื่องจากมีชื่อของตนเกี่ยวข้องกับเครือข่ายผู้ใช้อุบายหลอกลวงข้ามชาติ ฟอกเงิน และธุรกิจผิดกฎหมายในประเทศกัมพูชา และยังถูกกล่าวหาว่าเคยเป็นที่ปรึกษาหรือกรรมการใน BIC Bank ในประเทศกัมพูชา โดยการลาออกครั้งนี้เป็นการต่อสู้คดี และพิสูจน์ความบริสุทธิ์ของตน ทั้งนี้ อนุทิน ชาญวีรกูล นายกรัฐมนตรี ได้ระบุว่า จะไม่มีการแต่งตั้งรัฐมนตรีช่วยว่าการกระทรวงการคลังแทนตำแหน่งที่ว่างลง เนื่องจากเวลาทำงานมีจำกัด โดยจะยุบสภาในวันที่ 31 มกราคม พ.ศ. 2569 และมอบหมายให้เอกนิติ นิติทัณฑ์ประภาศ รองนายกรัฐมนตรีและรัฐมนตรีว่าการกระทรวงการคลัง บริหารหน่วยงานในกระทรวงการคลังทั้งหมดแทน

### วิกฤตการณ์ช่องแคบฮอร์มุซ พ.ศ. 2569
ในช่วงเดือนมีนาคม พ.ศ. 2569 เกิดวิกฤตการณ์ช่องแคบฮอร์มุซ ที่เป็นส่วนหนึ่งของสงครามอิหร่าน และเนื่องจากไทยเป็นประเทศที่ต้องพึ่งพาน้ำมันดิบนำเข้าจากอ่าวเปอร์เซียถึง 57% รัฐบาลตอบสนองโดยการสั่งห้ามการส่งออกน้ำมันเมื่อวันที่ 1 มีนาคม พร้อมทั้งเร่งเจรจาหาแหล่งนำเข้าน้ำมันใหม่ และมีการตั้งศูนย์บริหารและติดตามสถานการณ์การสู้รบในภูมิภาคตะวันออกกลาง (ศบก.) อรรถพล ฤกษ์พิบูลย์ รัฐมนตรีว่าการกระทรวงพลังงาน ในฐานะประธานกรรมการบริหารกองทุนน้ำมันเชื้อเพลิง (กบน.) มีมติให้ใช้เงินจากกองทุนตรึงราคาน้ำมันดีเซล 15 วัน ระหว่างวันที่ 2–17 มีนาคม

ทั้งนี้แม้อนุทิน ชาญวีรกูล นายกรัฐมนตรี รวมทั้งรัฐมนตรีคนอื่น ๆ จะยืนยันบ่อยครั้งว่าประเทศไทยมีน้ำมันสำรองเพียงพอ แต่ที่หน้าปั๊มน้ำมันหลายแห่งทั่วประเทศกลับขาดแคลน และมีการเปิดเผยว่าจำนวนโควตาจ่ายน้ำมันต่อสถานีบริการต่อวันลดลงอีกด้วย อรรถพลได้แนะนำให้ประชาชนประหยัดการใช้น้ำมันเพื่อลดความจำเป็นในการเติมน้ำมัน ด้านอนุทินให้สัมภาษณ์ว่าไม่มีใครกักตุนน้ำมัน มีแต่ประชาชนตื่นตระหนกกันไปเอง

## ข้อวิจารณ์
### การแต่งตั้งรัฐมนตรีที่ขาดคุณสมบัติ
วันที่ 18 กันยายน ชุติพงศ์ พิภพภิญโญ สมาชิกสภาผู้แทนราษฎรจังหวัดระยอง แถลงต่อสื่อมวลชน เนื่องจาก 1 ในรายชื่อคณะรัฐมนตรีนี้ เป็นผู้ที่ถูกคณะกรรมการป้องกันและปราบปรามการทุจริตแห่งชาติชี้มูลความผิด ซึ่งมีพฤติการณ์ทุจริตเบิกจ่ายงบประมาณโครงการและมีการจ่ายเงินทั้งที่ยังไม่แล้วเสร็จ มีความประพฤติทำให้เสื่อมเสียแก่ศักดิ์ศรีและตำแหน่ง รวมถึงมีผลกระทบต่อประชาชน โดยชุติพงศ์ไม่ได้เปิดเผยรายชื่อบุคคลดังกล่าว แต่บอกใบ้ว่า บุคคลนี้เคยดำรงตำแหน่งทางการเมือง หรือข้าราชการการเมือง และอยู่ในโควตาของกลุ่ม และเคยเป็นนักการเมือง แต่ไม่เคยเป็นรัฐมนตรี ทั้งนี้ได้ขอให้ อนุทิน ชาญวีรกูล ทบทวนเรื่องเกี่ยวกับการแต่งตั้งบุคคลดังกล่าวด้วย หากไม่มีการแก้ไข พรรคประชาชนจะอภิปรายประเด็นนี้ในวันแถลงนโยบายที่สัปปายะสภาสถาน ซึ่งบุคคลที่ว่ามานั้นคือจ่าเอก ยศสิงห์ เหลี่ยมเลิศ​ รัฐมนตรีช่วยว่าการกระทรวงอุตสาหกรรม

## การสิ้นสุดของคณะรัฐมนตรี
วันที่ 11 ธันวาคม พ.ศ. 2568 เกิดความขัดแย้งทางการเมืองระหว่างพรรคประชาชนและพรรคภูมิใจไทย ในการประชุมรัฐสภาไทยเพื่อพิจารณาแก้ไขรัฐธรรมนูญ มาตรา 256/28 ซึ่งที่ประชุมมีมติไม่เห็นด้วยกับกรรมาธิการเสียงข้างมาก และเห็นด้วยกับกรรมาธิการเสียงข้างน้อย ที่สงวนความเห็นในการใช้เสียง สว. 1 ใน 3 ที่จะใช้ในการโหวตแก้รัฐธรรมนูญ ส่งผลให้ณัฐพงษ์ เรืองปัญญาวุฒิ หัวหน้าพรรคประชาชนและผู้นำฝ่ายค้านในสภาผู้แทนราษฎร เรียกร้องให้อนุทิน ชาญวีรกูล นายกรัฐมนตรี แสดงความรับผิดชอบด้วยการยุบสภาเพื่อจัดให้มีการเลือกตั้งใหม่ทันที วันเดียวกันอนุทินได้นำพระราชกฤษฎีกายุบสภาผู้แทนราษฎรขึ้นทูลเกล้าฯ ถวายให้พระบาทสมเด็จพระวชิรเกล้าเจ้าอยู่หัวทรงลงพระปรมาภิไธย พร้อมทั้งโพสต์ว่า "ผมขอคืนอำนาจกลับไปยังพี่น้องประชาชนครับ" ก่อนที่จะมีประกาศพระราชกฤษฎีกาลงในราชกิจจานุเบกษาในวันถัดมา (12 ธันวาคม)  ส่งผลให้คณะรัฐมนตรีไทย คณะที่ 65 สิ้นสุดลง อย่างไรก็ตาม ยังคงเป็นรัฐบาลรักษาการต่อไป จนกว่าคณะรัฐมนตรีไทย คณะที่ 66 ที่จัดตั้งขึ้นภายหลังการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จะเข้าเฝ้าฯ ถวายสัตย์ปฏิญาณและเข้ารับหน้าที่แล้วเสร็จ

## ฉายารัฐบาล
คณะรัฐมนตรีไทย คณะที่ 65 ไม่ได้รับการตั้งฉายา เนื่องจากผู้สื่อข่าวประจำทำเนียบรัฐบาลมีมติงดตั้งฉายารัฐบาลในปี พ.ศ. 2568 เพราะในขณะนั้นเป็นรัฐบาลรักษาการแล้ว จึงมองว่าการตั้งฉายารัฐบาลรักษาการอาจถูกนำไปขยายผลในทางการเมือง หรือนำไปเชื่อมโยงให้เกิดความขัดแย้งในช่วงระหว่างการเลือกตั้ง

## อ้างอิง

หมวดหมู่:คณะรัฐมนตรีไทย
หมวดหมู่:ประเทศไทยในปี พ.ศ. 2568
หมวดหมู่:คณะรัฐมนตรีที่ก่อตั้งในปี พ.ศ. 2568
หมวดหมู่:อนุทิน ชาญวีรกูล
หมวดหมู่:คณะรัฐมนตรีที่สิ้นสุดในปี พ.ศ. 2569